Video: Gays mag nou oral in VSA trouFoto: AP Photo/Jacquelyn Martin Die uitspraak het tot gevolg dat gay paartjies nou al in 50 deelstate mag trou waar dit voorheen net in 36 deelstate wettig was. Die uitkoms is die resultaat van twee dekades van litigasie in die hooggeregshof oor gay-huwelik, en die regte van gays in die algemeen. Die beslissing sal egter nie onmiddellik van krag wees nie aangesien die hof die “verloorkant” sowat drie weke gee om ŉ heroorweging te versoek. Die sake voor die hof het betrekking op verskeie deelstate se wetgewing wat die huwelik definieer as verbintenis tussen ’n man en ’n vrou. Die deelstate het nie toegelaat dat paartjies van dieselfde geslag binne hul grense trou nie en het ook geweier om geldige huwelike van ander deelstate te erken. Volgens die Williams Instituut by die Universiteit van Kalifornië is daar ŉ geskatte 390 000 paartjies van dieselfde geslag in Amerika wat reeds getroud is. Sowat 70 000 paartjies woonagtig in deelstate waar hulle tans nie mag trou nie, sal na verwagting in die volgende drie jaar trou. Volgens die instituut is daar nagenoeg 1 miljoen paartjies van dieselfde geslag, getroud en ongetroud, wat saamwoon in die VSA. Die Obama-administrasie het paartjies van dieselfde geslag se reg om te trou ondersteun. Pres. Barack Obama het in 2012 sy steun toegesê aan gay-huwelike.